## Odluka Ustavnog suda Republike Hrvatske broj: U-IIIA-4925/2008 od 12. ožujka 2009.

### NN 43/2009 (8.4.2009.), Odluka Ustavnog suda Republike Hrvatske broj: U-IIIA-4925/2008 od 12. ožujka 2009.

43 08.04.2009 Odluka Ustavnog suda Republike Hrvatske broj: U-IIIA-4925/2008 od 12. ožujka 2009.

USTAVNI SUD REPUBLIKE HRVATSKE

1018

Ustavni sud Republike Hrvatske, u Drugom vijeću za odlučivanje o ustavnim tužbama, u sastavu sutkinja Agata Račan, predsjednica Vijeća, te suci Snježana Bagić, Mario Jelušić, Ivan Matija, Željko Potočnjak i Duška Šarin, članovi Vijeća, odlučujući o ustavnoj tužbi koju je podnio Z. B. iz B. i H., kojeg zastupa D. Š., odvjetnik u V., na sjednici održanoj 12. ožujka 2009. godine, jednoglasno je donio

ODLUKU

I. Ustavna tužba se usvaja.

II. Općinski sud u Županji dužan je donijeti odluku u predmetu, koji se vodi pred tim sudom pod poslovnim brojem: P-59/09 (raniji broj: P-1115/04) u najkraćem mogućem roku, ali ne duljem od tri (3) mjeseca, računajući od prvog idućeg dana od dana objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Z. B. iz G., B. i H., određuje se primjerena naknada zbog povrede ustavnog prava iz članka 29. stavka 1. Ustava Republike Hrvatske (»Narodne novine« broj 41/01. – pročišćeni tekst) u iznosu od 11.400 kn.

IV. Naknada iz točke III. izreke ove odluke bit će isplaćena iz državnog proračuna u roku od tri (3) mjeseca od dana podnošenja zahtjeva podnositelja Ministarstvu financija Republike Hrvatske za njezinu isplatu.

V. Ova odluka objavit će se u »Narodnim novinama«.

Obrazloženje

1. Z. B. (podnositelj ustavne tužbe) je na temelju članka 63. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), podnio 18. studenoga 2008. ustavnu tužbu radi duljine parničnog postupka, koji se vodi pred Vrhovnim sudom Republike Hrvatske pod brojem: Rev-1205/07.

ČINJENICE VAŽNE ZA USTAVNOSUDSKI POSTUPAK

2. Ustavni sud je, u postupku povodom ustavne tužbe primjenom članka 63. Ustavnog zakona, utvrdio sljedeće pravnorelevantne činjenice za odlučivanje o povredi ustavnog prava podnositelja zajamčenog člankom 29. stavkom 1. Ustava:

Podnositelj je 14. svibnja 2002. pod brojem: P-256/02 podnio Općinskom sudu u Županji tužbu protiv Republike Hrvatske – Ministarstva obrane radi naknade štete zbog oduzimanja vozila 1993. godine od strane vojne policije Hrvatske vojske.

4. srpnja 2002. održano je prvo ročište.

Na ročištu od 6. studenoga 2002. odlučeno je o podnositeljevom prijedlogu za oslobađanje od plaćanja sudskih pristojbi, podnositelj je pored postojećeg istaknuo zahtjev za naknadu štete zbog nekorištenja vozila, te je tuženiku dodijeljen rok od 15 dana radi očitovanja na proširenje tužbenog zahtjeva.

Podneskom od 19. veljače 2004. podnositelj je preinačio tužbu istaknuvši fakultativni zahtjev za povrat vozila.

Na ročištu od 19. veljače 2004. glavna rasprava je zaključena.

Na ročištu od 4. ožujka 2004. objavljena je presuda.

Protiv prvostupanjske presude broj: P-256/02 podnositelj je podnio žalbu 15. travnja 2004.

Spis je otpremljen Županijskom sudu u Vukovaru 17. svibnja 2004.

Rješenjem broj: Gž-1270/04 od 4. studenoga 2004. drugostupanjski sud je ukinuo prvostupanjsku presudu i predmet vratio tom sudu na ponovni postupak. Rješenje je dostavljeno prvostupanjskom sudu 19. studenoga 2004.

Na ročištu od 3. veljače 2005. određeno je izvođenje dokaza strojarskim vještačenjem radi utvrđivanja vrijednosti vozila. O istom je donijeto rješenje 18. veljače 2005. godine.

Vještački nalaz i mišljenje dostavljen je prvostupanjskom sudu 10. ožujka 2005. godine.

Ročište od 24. svibnja 2005., na kojem je tužitelj specificirao tužbeni zahtjev, odgođeno je za 21. lipnja 2005. godine.

Na ročištu od 21. lipnja 2005. određeno je pribavljanje podataka od MUP-a o podnositeljevom državljanstvu.

Nakon što je podnositelj dostavio potrebne podatke, MUP je u listopadu 2005. obavijestio sud da podnositelj nije upisan u knjigama državljanstva na području Policijske postaje Županja.

U obavijesti od 29. studenoga 2005. MUP obavješćuje sud da podnositelj nije upisan niti u knjigu državljana Središnjeg državnog ureda za upravu, Zagreb, niti da je podnosio zahtjev za primitak u hrvatsko državljanstvo.

Na ročištu od 12. siječnja 2006. glavna rasprava je zaključena.

Rješenjem od 27. siječnja 2006. glavna rasprava je ponovno otvorena radi dopune postupka.

Na ročištu od 23. svibnja 2006. glavna rasprava je ponovno zaključena.

Presuda je objavljena 29. svibnja 2006. godine.

Protiv presude broj: P-1115/04 od 29. svibnja 2006. stranke su podnijele žalbe u lipnju 2006. godine.

Spis je otpremljen Županijskom sudu u Vukovaru 18. kolovoza 2006. godine.

Presudom broj: Gž-2682/06 od 5. srpnja 2007. drugostupanjski sud je odbio obje žalbe. Presuda je dostavljena prvostupanjskom sudu 27. srpnja 2007. godine.

Protiv drugostupanjske presude tužitelj je izjavio reviziju 25. rujna 2007. godine.

Spis je dostavljen Vrhovnom sudu 12. studenoga 2007. godine.

Rješenjem broj: Rev-1205/07 od 9. prosinca 2008. Vrhovni sud je ukinuo nižestupanjske presude i predmet vratio Općinskom sudu u Županji na ponovno suđenje.

Predmet se vodi pred Općinskim sudom u Županji pod brojem: P-59/09.

PRAVO VAŽNO ZA USTAVNOSUDSKI POSTUPAK

3. Mjerodavno pravo sadržano je u odredbi članka 29. stavka 1. Ustava Republike Hrvatske i odredbama članka 63. Ustavnog zakona.

Ustavna tužba je osnovana.

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Podnositelj je 14. svibnja 2002. pod brojem P-256/02 podnio Općinskom sudu u Županji tužbu protiv Republike Hrvatske – Ministarstva obrane radi naknade štete zbog oduzimanja vozila od strane vojne policije Hrvatske vojske.

Do dana donošenja ove ustavnosudske odluke (12. ožujka 2009.) postupak u predmetu Općinskog suda u Županji broj: P-59/09 nije pravomoćno dovršen. Stoga Ustavni sud utvrđuje da je do dana donošenja ove ustavnosudske odluke postupak trajao ukupno šest (6) godina, devet (9) mjeseci i dvadeset šest (26) dana.

4.2. POSTUPANJE NADLEŽNIH SUDOVA

U pravnorelevantnom razdoblju postupak se vodio pred Općinskim sudom u Županji pod brojevima: P-256/02, P-1115/04 i P-59/09, Županijskim sudom u Vukovaru pod brojevima: Gž-1270/04 i Gž-2682/06 i pred Vrhovnim sudom pod brojem: Rev-1205/07. U tom razdoblju donijeto je pet meritornih odluka.

Trajanje postupka u pravnorelevantnom razdoblju od preko šest godina i dvije ukinute prvostupanjske presude, ukazuju na neaktivnost i neučinkovitost nadležnog prvostupanjskog.

4.3. PONAŠANJE PODNOSITELJA USTAVNE TUŽBE
(TUŽITELJA U PARNIČNOM POSTUPKU)

Ustavni sud ocjenjuje da podnositelj ustavne tužbe svojim ponašanjem nije u bitnome pridonio duljini postupka.

4.4. SLOŽENOST SUDSKOG PREDMETA

Prema ocjeni Ustavnog suda radi se o relativno složenom predmetu. Međutim, složenost predmeta ne opravdava duljinu postupka od preko šest godina.

OCJENA USTAVNOG SUDA

5. Ustavni sud utvrđuje da je u pravnoj stvari podnositelja ustavne tužbe do donošenja ove ustavnosudske odluke postupak ukupno trajao preko šest godina.

Sagledavajući postupak kao jedinstvenu cjelinu, Ustavni sud ocjenjuje da je povrijeđeno ustavno pravo podnositelja da zakonom ustanovljeni neovisni i nepristrani sud u razumnom roku odluči o njegovim pravima i obvezama, koje je zajamčeno člankom 29. stavkom 1. Ustava Republike Hrvatske.

Stoga je, u smislu odredbe članka 63. stavka 2. Ustavnog zakona, donijeta odluka kao pod točkama I. i II. izreke ove odluke.

6. Sukladno odredbi članka 63. stavka 3. Ustavnog zakona, odlučeno je kao u točkama III. i IV. izreke ove odluke.

Visinu naknade, zbog povrede ustavnog prava iz članka 29. stavka 1. Ustava, Ustavni sud utvrđuje uzimajući u obzir okolnosti svakog pojedinog slučaja, uz istodobno uvažavanje ukupnih gospodarskih i socijalnih prilika u Republici Hrvatskoj. Određujući visinu naknade u konkretnom slučaju, Ustavni sud je uzeo u obzir i trajanje ustavnosudskog postupka u ovom predmetu.

7. Odluka o objavi (točka V. izreke) temelji se na odredbama članka 29. Ustavnog zakona.

8. Predsjednik Općinskog suda u Županji dužan je dostaviti Ustavnom sudu pisanu obavijest o datumima donošenja i otpreme odluke u roku od osam (8) dana od dana njene otpreme, a najkasnije osam (8) dana od isteka roka određenog u točki II. izreke ove odluke. Ovaj nalog temelji se na članku 31. stavcima 4. i 5. Ustavnog zakona.

Broj: U-IIIA-4925/2008
Zagreb, 12. ožujka 2009.

USTAVNI SUD REPUBLIKE HRVATSKE

Predsjednica Vijeća
Agata Račan, v. r.

Odluka, NN 43/2009-1018